જેમ વ્યસનનું સેવન હોય એમ સ્વપ્નનું પણ સેવન હોય! એના સિવાય ચિત્તને ચેન ન પડે એ વ્યસન અને એ સ્વપ્ન! વ્યસન હોય અને મૂકાઈ જાય, પણ સ્વપ્ન ન મૂકાઈ જાય તો સાકાર થાય. મનોવિજ્ઞાનીઓએ મનની અર્ધજાગ્રત અવસ્થાની ક્ષમતાઓ વિશે બહુ લખ્યું છે, કહ્યું છે તે ભલે કહ્યું, પરંતુ મનુષ્ય એના આદિકાળથી જે જે સારાં સપનાંઓનું સેવન કરતો આવ્યો છે તે-તે સર્વ પૂર્વસૂરિઓએ આપણી આજની જિંદગી કંઈક સારી બનાવી છે. સપનાંઓ કંઈ નહીં તો શોખ ખાતર પણ હોવા જોઈએ. સ્વપ્નશૂન્ય વ્યક્તિ શત્રુસમાન છે, કારણ કે એનો સંગ તમને જ્યાં છો ત્યાંથી નીચે લઈ જશે. બે પગથિયા ઉતરવાના દિવસો આવશે! એમ તો ધારી લેવામાં આવ્યું છે કે સપનાંઓ વિનાનો મનુષ્ય હોઈ ન શકે, પરંતુ એ વાત સાચી નથી. સકારાત્મક મનોરથો એ જ તો સપનાં છે, કે એ સિવાયનું જે કંઈ છે તે ખરેખર તો સ્વપ્નના નામે શૂન્યતા છે. કોઈ પણ પરિવાર સંયુક્ત રીતે જો કોઈ સપનું જુએ તો એ સાકાર થતું હોય છે. અપેક્ષાઓ, ઇચ્છાઓ, માન્યતાઓ, વ્યર્થ ક્રિયા-કલાપો અને અન્ય ઉપદ્રવો તે સપનાંઓ નથી, સપના સદા સ્વયં સ્પષ્ટ, નિર્મળ, પારદર્શક અને ઉત્સાહનો ધોધ હોય છે. એવું એકાદ સપનું જેમની આંખમાં રમતું હોય તેમની જિંદગી, આજે જેવી હોય તેવી પણ, સર્વકાળે વંદનીય છે. દરેક સ્વપ્નમાં આગ ભડકાવવી, ડિઝાયર, બર્નિંગ ડિઝાયર જરૃરી નથી. સ્વપ્ન પ્રશાંત, શીતળ અને મધુર હોય છે, ક્રમશઃ ઝરણ-હરણ શા કૂદતા ને વહેતા…!